“สุธิดา มงคลสุธี” ขึ้นแท่นผู้ถือหุ้นใหญ่ TBSP หลัง SCC ขายหุ้น Biglot
SCC ทยอยขายหุ้นทั้งหมด 49.8% ใน TBSP ที่ราคา 131.50 บ. มูลค่ารวม 720 ลบ.ให้ "สุธิดา มงคลสุธี" อนึ่ง "สุธิดา มงคลสุธี" เป็นประธานเจ้าหน้าที่บริหาร และกรรมการ SYNEX
23 พ.ย. 2558

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัท เอสซีจี แพคเกจจิ้ง จำกัด (มหาชน) ซึ่งเป็นบริษัทย่อยของ SCC ได้ขายหุ้นจำนวน 3,520,000 หุ้นในบริษัท ไทยบริติช ซีเคียวริตี้ พริ้นติ้ง จำกัด (มหาชน) หรือ TBSP ผ่านตลาดหลักทรัพย์ด้วยวิธีการซื้อขายหลักทรัพย์รายใหญ่ (Big-lot) ที่ราคาหุ้นละ 131.50 บาท การขายหุ้นในครั้งนี้คิดเป็น 32% ของจำนวนหุ้นที่ออกและชำระแล้วทั้งหมดของ TBSP และเป็นส่วนหนึ่งของข้อตกลงในการซื้อขายหุ้นทั้งหมดที่เอสซีจี แพคเกจจิ้งถืออยู่ใน TBSP จำนวน 49.8% แก่นางสาวสุธิดา มงคลสุธี 
ทั้งนี้ จะดำเนินการขายหุ้นส่วนที่เหลือจำนวน 1,956,724 หุ้นให้กับผู้ซื้อภายในระยะเวลา 5 ปี ที่ราคาต่อหุ้นเดียวกัน การซื้อขายหุ้นทั้งหมดตามข้อตกลงดังกล่าวมีมูลค่ารวมประมาณ 720 ล้านบาท
โดยการขายหุ้น TBSP ในครั้งนี้เป็นส่วนหนึ่งของการปรับทิศทางธุรกิจของเอสซีจี แพคเกจจิ้ง ซึ่งมุ่งเน้นการเป็นผู้ผลิตและให้บริการบรรจุภัณฑ์ครบวงจร ในขณะเดียวกันยังเป็นการเพิ่มโอกาสให้ TBSP ได้เติบโตและต่อยอดธุรกิจสิ่งพิมพ์ปลอดการปลอมแปลงได้อย่างมีประสิทธิภาพมากยิ่งขึ้น
ด้าน TBSP ผู้ดำเนินธุรกิจสิ่งพิมพ์ปลอดการปลอมแปลง ผลิตและจำหน่ายสินค้าและบริการหลากหลาย เช่น บัตรพลาสติก เช็คและสมุดบัญชีธนาคาร สิ่งพิมพ์ปลอดการปลอมแปลง งานพิมพ์ข้อมูลและจัดส่ง และบริการจัดเก็บและทำลายเอกสาร แจ้งต่อตลาดหลักทรัพย์ว่า การที่กลุ่ม SCC ขายหุ้นบริษัทออกจำนวน 32% เมื่อวันที่ (20 พ.ย.) ให้แก่นางสาวสุธิดา ส่งผลให้นางสาวสุธิดา เป็นผู้ถือหุ้นรายใหญ่ของบริษัท และในวันเดียวกันนายรุ่งโรจน์ รังสิโยภาส กรรมการของบริษัท ได้ยื่นหนังสือขอลาออกจากการเป็นกรรมการของบรัท โดยมีผลตั้งแต่วันที่ 23 พ.ย.นี้
อนึ่ง น.ส. สุธิดา มงคลสุธี เป็นประธานเจ้าหน้าที่บริหาร และกรรมการบริษัท ซินเน็ค (ประเทศไทย) จำกัด (มหาชน) หรือ SYNEX
 
ข้อมูลผู้ถือหุ้นรายใหญ่ 5 ราย ก่อนและหลังการทำรายการซื้อขาย Big-lot มีดังนี้

ที่มา ตลท.